section_heading: Otkriće
paragraph_text: Kora kininovca također sadržava kinidin, ali to nije bilo poznato sve do 1912. Naime, srčani učinci ekstrakta kore kininovca uočeni su još 1749. godine, ali je to bilo zaboravljeno. Međutim, godine 1912. nizozemskom liječniku Wenckebachu se javio jedan trgovac, požalio se na napadaje atrijske fibrilacije i tražio od njega da ga oslobodi te bolesti. Nakon što je čuo da je prognoza dvojbena, trgovac je upitao čemu onda služe specijalisti za srce kada ne mogu postići ni ono što njemu samom polazi za rukom. Liječnik mu nije vjerovao, ali se trgovac drugi dan vratio s urednim bilom i rekao da je to postigao uzevši kinin.